माया ने बर्खास्त किए दो और मंत्री  
मायावती ने अपने मंत्रिपरिषद के दो और मंत्रियों अकबर हुसैन और यशपाल सिंह को बर्खास्त कर दिया है।
उत्तर प्रदेश की मुख्यमंत्री मायावती ने अपने मंत्रिपरिषद के दो और मंत्रियों अतिरिक्त उर्जा स्रोत राज्यमंत्री (स्वतंत्र प्रभार) अकबर हुसैन और विज्ञान एवं प्रौद्योगिकी विभाग के राज्यमंत्री यशपाल सिंह को बर्खास्त कर दिया है।

	सरकारी प्रवक्ता ने बताया, राज्यपाल बीएल जोशी ने मुख्यमंत्री मायावती की मंत्रणा से अतिरिक्त उर्जा स्रोत विभाग के राज्यमंत्री (स्वतंत्र प्रभार) अकबर हुसैन और विज्ञान एवं प्रौद्योगिकी मंत्री यशपाल सिंह को तत्काल प्रभाव से मंत्री पद से मुक्त कर दिया है।

	प्रवक्ता ने बताया है कि अकबर हुसैन को पद से हटाए जाने के बाद खाली हुए अतिरिक्त उर्जा स्रोत विभाग की जिम्मेदारी रामबीर उपाध्याय को सौंप दी गई है, जो अपने वर्तमान कार्यभार के साथ इस नए विभाग का अतिरिक्त प्रभार संभालेंगे। मंत्रियों को मंत्रिपरिषद से हटाए जाने के बारे में हालांकि, आधिकारिक रूप से कोई कारण नहीं बताया गया है।

	वहीं, बसपा सूत्रों ने बताया है कि दोनों मंत्री अपने क्षेत्र के विकास पर ध्यान नहीं दे रहे थे इसलिए उन्हें उनके पद से हटाया गया और आगामी विधानसभा चुनाव के लिए टिकट भी काट दिया गया। उल्लेखनीय है कि अभी हाल ही में मुख्यमंत्री मायावती ने अपने मंत्रिपरिषद के चार और मंत्रियों उच्च शिक्षा मंत्री राकेशधर त्रिपाठी, कृषि शिक्षा मंत्री राजपाल त्यागी, पिछड़ा वर्ग कल्याण विभाग के राज्यमंत्री (स्वतंत्र प्रभार) अवधेश वर्मा और होमगार्ड विभाग के राज्यमंत्री हरिओम को बर्खास्त कर दिया था।